钦定古今图书集成/明伦汇编/氏族典/第083卷 > 《廖用贤尚友录》 > 胡颖
## 钦定古今图书集成/明伦汇编/氏族典/第083卷 > 《廖用贤尚友录》 > 胡颖

按《陈书胡颖传》，“颖字方秀，吴兴东迁人。其先寓居吴
兴，土断为民。颖伟姿容，性宽厚。梁世仕至武陵国侍
郎，东宫直前，出番禺，征讨俚洞，广州西江督护。高祖
在广州，颖仍自结高祖。高祖南征交趾，颖从行役。及
平李贲旋师，颖隶在西江，出兵多以颖留守。侯景之
乱，高祖克元景仲，仍渡岭援台，平蔡路养、李迁仕，颖”
皆有功。历平固、遂兴二县令。高祖进军顿西昌，以颖
为巴丘县令，镇大皋，督粮运。下至豫章，以颖监豫章
郡。高祖率众与王僧辩同讨侯景，以颖知留府事。梁
承圣初，元帝授颖假节、铁骑将军、罗州刺史，封汉阳
县侯，寻除豫章内史，随高祖镇京口。齐遣郭元建出
关，都督侯瑱率师御之。高祖选府内骁勇三千人配
颖，令随瑱大破之。三年，高祖围广陵，齐人东方光据
宿预请降，以颖为五原太守援光，不克，退还。除曲阿
令，寻领马军，从高祖袭王僧辩。绍泰元年，除假节、都
督南豫州诸军事、轻车将军、南豫州刺史。太平元年，
除持节、散骑常侍、仁威将军，寻兼丹阳尹。高祖受禅，
兼左卫将军。世祖嗣位，除侍中、都督吴州诸军事、宣
惠将军、吴州刺史，不行。寻为义兴太守。天嘉元年，除
散骑常侍、吴兴太守。卒，赠侍中、中护军，谥曰壮。子六
同嗣。